作者:方岳
標題:沁園春
內容:子盍規夫，商丘之木，有樗不才。縱斧斤睥睨，何妨雪立，風煙傲兀，怎問春回。老子似之，倦遊久矣，歸曬漁蓑羹芋魁。村鋤外，聞韭今有子，芥已生臺。天於我輩悠哉。縱作賦問天天亦猜。且醉無何有，酒徒陶陸，與二三子，詩友陳雷。正爾眠雲，阿誰敲月，不是我曹不肯來。君且住，怕口生荊棘，胸有塵埃。